《汉宫春 梅》
清代·左锡璇

玉骨冰肌，任霜欺雪压，越见丰神。亭亭倩影独立，篱角黄昏。

春风料峭，奈轻寒、勒住花魂。待夜来、晶帘月上，一枝疏影横陈。

本是玉堂仙侣，看孤高标格，不染纤尘。无端风雨不息，吹散芳根。

玉容寂寞，叹蓬莱、欲返无因。惟是有、多情词客，寻檐略解温存。

作者简介：左锡璇，字芙江，阳湖人。宛平道光丁未进士、延建邵道、谥文节袁绩懋继室。有《碧梧红蕉馆诗》。